ཉམས་དབྱངས་ཚིགས་སུ་བཅད་པ་མི་དབང་ཆོས་རྒྱལ་ཆེན་པོ་མཉེས་པར་བྱེད་པའི་མཆོད་རྫས་ཞེས་བྱ་བ་བཞུགས།
༡༨༡

ན་མོ་གུ་རུ། རྗེ་འཁྲུལ་ཞིག་པུ་ཎྱ་ཨིནྡྲ་དང་། །འགྲོ་ཡོངས་ལ་བརྩེ་བའི་སྔགས་འཆང་རྗེ། །ཐུགས་བརྩེ་བའི་མངའ་བདག་མཐུ་སྟོབས་མཚན། །སྐྱབས་ཀུན་འདུས་རང་རིག་བླ་མ་མཁྱེན། །དོན་སྐྱེ་མེད་མྱུར་དུ་རྟོགས་པར་ཤོག །ཁྱེད་ཆོས་རྒྱལ་ཆེན་པོ་སྙན་གསོན་དང་། །དུས་ད་ལོའི་འགྱུར་བ་འདི་འདྲ་ལ། །ཡིད་བསམ་མནོ་ཞིབ་ཏུ་བཏང་ཙ་ན། །དོན་ཆོས་བཞིན་བྱེད་པའི་གང་ཟག་གིས། །ལས་བྱས་ཚད་མཐའ་རུ་མི་འཁྱོལ་བར། །དོན་སྡིག་པའི་ལས་ཀྱིས་དུས་འདའ་ཞིང་། །ལས་བྱས་ཚད་ཆོས་དང་འགལ་བ་ཡིས། །དུས་ཕྱི་མ་རྒྱབ་སྐྱུར་གང་ཟག་གིས། །དོན་བསམ་ཚད་འབད་མེད་འགྲུབ་པ་འདི། །རྒྱུ་དུས་ངན་སྙིགས་མའི་རྟགས་སུ་གོ །མི་བདག་གི་ཞང་པོ་ཁྱེད་ཉིད་ཀྱི། །དུས་དེང་སང་སྐབས་ཀྱི་གནས་ཚུལ་ལ། །ཁོ་འཇིག་རྟེན་པ་ཡི་ལྟར་སྣང་དུ། །ཚུལ་འདི་ལ་ངལ་བ་ཅི་ཞིག་འཚལ། །ཆོས་སྙིང་ནས་གོ་བའི་གང་ཟག་གིས། །དོན་སྣང་ཚད་ལམ་དུ་འཁྱེར་ནུས་ན། །རང་དབེན་པར་མཉམ་རྗེས་བསྒོམ་སླ་བས། །དོན་མངོན་སུམ་ལག་ཏུ་ལོང་བར་གདའ། །སྤྱིར་འཇིག་རྟེན་འདི་འདྲ་འགྱུར་སླ་བས། །ཐུགས་ངལ་བ་ཅུང་ཟད་མི་བགྱིད་འཚལ། །སྒོས་དཀོན་མཆོག་ཐུགས་རྗེའི་མི་བསླུ་བས། །དུས་རྒྱུན་དུ་གསོལ་འདེབས་བརྩོན་པ་ཞུ། །ཐུགས་བསམ་དོན་འགྲུབ་པའི་སྨོན་ལམ་འདེབས། །དེ་འགྲུབ་ཕྱིར་སྲུང་མ་འབད་དེ་མཆོད། །ལར་སྡིག་སྤྱོད་རྒྱལ་པོའི་དར་རྒྱས་ལ། །ཐུགས་བསམ་མནོ་ཐོང་ལ་གཟིགས་མཛོད་དང་། །ཁོང་འདི་ཕྱི་གཉིས་ཀ་མི་བལྟ་བས། །ཚུལ་དེ་ན་སྙིང་རྗེའི་ཡུལ་དུ་གདའ། །སྤྱིར་བསླུ་མེད་དཀོན་མཆོག་ཐུགས་རྗེ་དང་། །སྒོས་ས་སྐྱའི་བཀའ་སྲུང་མཐུ་མྱུར་བས། །ཁྱེད་སྔར་བཞིན་རྒྱལ་སྲིད་རབ་རྒྱས་ན། །དཔལ་ས་སྐྱའི་བསྟན་པ་ཐུགས་ཁོངས་སུ། །རབ་འཆོང་ལ་སྔར་བཞིན་གཡེལ་མེད་མཛོད། དོན་མྱུར་དུ་འགྲུབ་པར་དཀོན་མཆོག་མཁྱེན། །བདག་དལ་འབྱོར་ལུས་ཐོབ་ཆོས་སྒོར་ཞུགས། །སྔོན་སྦྱངས་པའི་སྐྱེས་ཐོབ་ཤེས་རབ་ཆེ། །ད་མདོ་རྒྱུད་ཐོས་བསམ་བྱེད་པ་འདི། །ཆོས་དྲང་དོན་ལྟར་ན་ཉམས་རེ་དགའ། །དོན་ངེས་དོན་གཏན་ལ་ཕབ་ཙ་ན། །ནང་གསལ་རིག་ངོ་ལ་ཚུར་བལྟས་པས། །གདོད་བརྗོད་བྲལ་སྐྱེ་མེད་ཉིད་དུ་མཐོང་། །ཕྱི་ཡི་སྣང་ཀུན་དེའི་ཤུགས་ཀྱི་ཞིག །རྒྱུ་དེས་ན་ཐར་པའི་བདེ་བ་དང་། །ལན་ངན་པ་དམྱལ་བའི་སྡུག་བསྔལ་ལ། །མི་ཁོ་བོས་བླང་དོར་ངོ་མ་ཤེས། །ཧེ་ཨ་ཀྱང་ཀུ་རེ་ཞུས་པ་ལགས། །མི་བདག་ལ་དེ་འདྲའི་རེ་མེད་མོད། །དོན་གོ་ན་དེ་ལྟར་ཡིན་པར་གདའ། །སྐྱབས་མཆོག་གྱུར་དཀོན་མཆོག་ཐུགས་རྗེ་ཡིས། །བདག་མདོ་རྒྱུད་ཐོས་བསམ་མཐར་ཕྱིན་ཏེ། །སྤྱིར་བསྟན་དང་ཁྱད་པར་ས་སྐྱ་པའི། །བསྟན་མུན་ཁུང་སྒྲོན་མེ་སྦར་བ་བཞིན། །མི་བདག་གིས་གསལ་བར་ནུས་པ་དང་། །དོན་མཐའ་རུ་འཁྱོལ་བར་བྱིན་གྱིས་རློབས། །ཞེས་པའི་ཚིགས་སུ་བཅད་པ་འདི་ནི། མི་དབང་ཆོས་རྒྱལ་ཆེན་པོ་ནམ་མཁའ་ཚེ་དབང་ཕུན་ཚོགས་དབང་གི་དབང་པོ་ཞེས་ཡོངས་ལ་གྲགས་པ་གང་དེའི། སྤྱིར་བསྟན་པ་ཡོངས་དང་ཁྱད་པར་ས་སྐྱ་པའི་བསྟན་པ་ཡར་ངོའི་ཟླ་བ་ལྟར་འཕེལ་ཞིང་རྒྱས་པར་མཛད་པའི་སྐབས་སུ། དུས་ངན་སྙིགས་པས་ནག་ཕྱོགས་ཅུང་ཟད་རྒྱལ་བའི་ཤུགས་ཀྱིས་བདུད་སྤྲུལ་འགའ་ཞིག་གིས་ཞབས་འདྲེན་ཚབ་ཆེས་ལ་བརྟེན། དཔལ་ས་སྐྱར་རེ་ཞིག་བཞུགས་པའི་བར་ལ། འཁོན་རིགས་ཤཱཀྱའི་བཙུན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་ལྷ་ཁང་ཆེན་མོའི་སྟེང་ནོར་རྒྱས་སུ་མྱུར་བར་བྲིས་ཏེ་ཉི་ཐུང་དུ་ཕུལ་བའོ། །ཡི་གེ་པ་ནི་ས་སྐྱ་གཟིམ་ཆུང་པ་བསོད་ནམས་ཚེ་རིང་གིས་བགྱིས་སོ། །སརྦ་མངྒལཾ།།